Għall-ħames sena konsekuttiva Banif Bank ġedded il-kollaborazzjoni tiegħu mal-Istitut tal-Arti Kreattiva tal-MCAST biex jagħti appoġġ għall-wirja annwali tal-aħħar tas-sena bl-isem 'Leave a Mark' bħala parti minn ftehim li jara liż-żewg entitajiet jaħdmu flimkien fuq proġetti li jqarrbu l-edukazzjoni lejn id-dinja tax-xogħol. Il-Bank ingħaqad ma' numru ta' entitajiet minn diversi setturi tal-industrija biex jagħti għajnuna finanzjarja lill-istitut biex tkun tista' tittella' wirja ta' xogħol mill-istudenti. "Il-wirja ta' din is-sena se tkun ċelebrazzjoni ta' ġenerazzjoni ġdida ta' artisti li se juru ħilithom, filwaqt li toħloq djalogu mal-industrija u ma' patijiet interessati lokali u internazzjonali, " qal Tyrone Grima, Direttur tal-Istitut tal-Arti Kreattiva tal-MCAST. Matul is-snin, il-Bank ta numru ta' opportunitajiet lill-istudenti tal-arti u tal-fotografija permezz ta' proġetti li jissejħu Life Cases, fejn l-istudenti jkollhom esperjenza reali tal-industrija billi jaħdmu ma' klijent li jikkummissjona x-xogħol. Ix-xogħol finali u l-artisti jingħataw prominenza billi x-xogħol tagħhom jidher f'diversi okkażjonijiet, fosthom fid-djarju annwali tal-Bank, fuq is-sit elettroniku, midja soċjali u fil-fergħat tal-Bank. "Dawn il-proġetti jagħtu esperjenza imprezzabli lill-istudenti għax ikunu jistgħu jieħdu idea ta' kif l-istudju tagħhom jintegra fl-industrija tax-xogħol," qal Karl Dingli, Kap tas-Servizzi Korporattivi ta' Banif Bank. "Din il-kollaborazzjoni li għandna mal-istitut, tgħin lill-Bank iżżomm l-impenn lejn il-komunità permezz ta' appoġġ lejn l-edukazzjoni u l-arti, waqt li nsaħħu r-relazzjoni tagħna ma' dan l-istitut li jagħmel xogħol edukattiv eċċellenti. Imma, aktar importanti, se nkunu qed nagħmlu l-parti tagħna biex nipprovdu opportunitajiet lill-artisti tal-futur."